|  |
| --- |
| **ПРАВИЛНИК****О УСЛОВИМА У ПОГЛЕДУ ОДГОВАРАЈУЋЕГ ПРОСТОРА ЗА ТРГОВИНУ НА ВЕЛИКО ДУВАНСКИМ ПРОИЗВОДИМА***("Сл. гласник РС", бр. 116/2005)* |

**Члан 1**

Овим правилником ближе се прописују услови за обављање трговине на велико дуванским производима у погледу коришћења одговарајућег простора за ускладиштење цигарета и других дуванских производа (у даљем тексту: цигарета).

**Члан 2**

Привредно друштво, предузеће и предузетник за обављање трговине на велико цигаретама користи складиште које је изграђено од чврстог материјала у складу са прописима о планирању и изградњи објеката које му омогућава уредно складиштење најмање 30 тона цигарета у оквиру укупног магацинског простора на територији Републике.

**Члан 3**

Складиште из члана 2. овог правилника јесте објекат односно просторија у којој се обавља преузимање, чување и припремање цигарета за отпрему (у даљем тексту: складиште).

**Члан 4**

Складиште има површину од најмање 500 m2, а висину од најмање 2,8 m.

Цигарете се могу складиштити у више складишта која су физички одвојена, с тим да свако складиште има површину од најмање 100 m2, а да укупна површина магацинског простора у свим складиштима није мања од 500 m2 и да су у сваком складишту испуњени и други прописани услови.

**Члан 5**

Складиште има манипулативни простор за несметан истовар и утовар цигарета и опрему за преузимање, сортирање по врстама и маркама, односно уредно ускладиштење ради чувања цигарета у складишту и њихову отпрему из складишта.

**Члан 6**

Складиште има хигијенски исправну воду, прибор за хигијену и одржавање чистоће, природно или вештачко осветљење и проветравање и опрему за смештај цигарета на начин који омогућава несметан приступ и заштиту производа од загађења и штетних утицаја на квалитет и исправност производа.

**Члан 7**

Складиште има један или више улаза за кориснике и обезбеђене услове за несметано преузимање цигарета и њихову отпрему.

**Члан 8**

Даном ступања на снагу овог правилника престају да важе одредбе чл. 1 -11. Правилника о условима за обављање трговине дуванским производима ("Службени гласник РС", број 77/03).

**Члан 9**

Овај правилник ступа на снагу наредног дана од дана објављивања у "Службеном гласнику Републике Србије".